open-index/open-wikipedia-markdown huggingface dataset:
Günter Lange (Politiker)

**Günter Lange** (* 21. März 1915 in Hamborg; † 13. Januar 1975 in Bremen) weer en düütschen Politiker von de CDU.

Lange is 1915 in Hamborg boren. He weer op de Volksschool in Langwedel un denn op de Realschool in Veern. He hett en Lehr as Lohgarver in’n Bedriev von sien Vader maakt un is freewillig in de Luftwapen gahn. 
An’n 1. Mai 1933 is he Liddmaat von de NSDAP (Matennummer 2576681) worrn. He weer in’n Tweten Weltkrieg Kampf- un Jagdfleger. 

Nadem he ut de Kriegsfungenschop wedder trügg weer, hett he in Langwedel en Garverbedriev opboot. Later hett sik de Bedriev mehr op den Groothannel mit Ledder un Hüüd verleggt. 1948 is he in’n Gemeenraad von Langwedel wählt worrn un weer von 1952 af an Börgermeester un Gemeendirekter. 1960 is he in’n Kreisdag von’n Landkreis Veern wählt worrn. Von’n 21. Juni 1970 bet 20. Juni 1975 (sövente Wahlperiood) weer he för den Wahlkreis Veern Maat von’n Landdag von Neddersassen.

In Langwedel is vondaag de Börgermeester-Lange-Straat na em nöömt.

## Footnoten
Friedrich Wilhelm Meineking

**Friedrich Wilhelm Meineking** (* 17. Januar 1670 in Deefholt; † 30. März 1718 in Willemsborg) weer en düütschen Verwaltungsbeamten.

Meineking is 1670 as Söhn von’n Amtmann Heinrich Meineking in Deefholt boren. He hett 1691 en Studium von de Juristeree an de Universitäten Helmstidde un Jena anfungen. 1707 is he Gerichtsschult von de Neestadt Hannover worrn.

He weer von 1717 bet to sien Dood 1718 Amtmann von dat Amt Willemsborg.

He hett an’n 10. November 1706 Catharina Elisabeth Dollmann freet. De beiden harrn de Döchter Catharina Elisabeth un Gese Marie (20. Oktober 1706-20. Oktober 1776; hett Johann Philipp Tiling freet).

## Footnoten
Samtgemeenbörgermeester

De **Samtgemeenbörgermeester** is na dat Neddersassische Kommunalverfatensgesett (NKomVG) de Börgermeester in en neddersassische Samtgemeen. Dat is blangen den Samtgemeenraad un den Samtgemeenutschuss een von de dree Orgaans von en Samtgemeen (§&nbsp;7 Abs.&nbsp;2 Nr.&nbsp;3 NKomVG). Anners as de Börgermeester in de Gemenen, de Deel von en Samtgemeen sünd (dor wählt de Gemeenraad na §&nbsp;105 NKomVG en ehrenamtlichen Börgermeester ut siene Midd), warrt de Samtgemeenbörgermeester direkt von de Börgers wählt un is hauptamtlich aktiv. De Amtstied is in’n Regelfall fiev Johr (§&nbsp;80 Abs.&nbsp;3 NKomVG i.V.m. §&nbsp;33 Abs.&nbsp;2, S.&nbsp;1 NGO). Bet 31. Dezember 2013 weren dat noch acht Johr (§&nbsp;80 Abs.&nbsp;1, S.&nbsp;2 NKomVG a.F.). Wenn de Samtgemeenbörgermeester keen Loopbahn von’n gehobenen allgemenen Verwaltungsdeenst hatt hett, mut in de Verwaltung en annern Beamten vörhannen ween, de dat hett. 

De Samtgemeenbörgermeester is dör sien Amt automaatsch Liddmaat in’n Samtgemeenraad un in’n Samtgemeenutschuss (§&nbsp;45 NKomVG). De Rääd von de Gemenen, de in de Samtgemeen tohoopslaten sünd, köönt dat Amt von’n Stadt-/Gemeendirekter von’n Börgermeester von de Gemeen op’n Samtgemeenbörgermeester överdregen (§&nbsp;106 NKomVG).

Na §&nbsp;81 Abs.&nbsp;2 NKomVG köönt in de Samtgemeen bet to dree ehrenamtliche Viez-Samtgemeenbörgermeesters wählt warrn.

Bevör Neddersassen 1996 de Eengleisigkeit beslaten hett, weer de Samtgemeenbörgermeester noch en Ehrenamt. Dat Leid över de Verwaltung harr vörher de Samtgemeendirekter. De Övergang von de Tweegleisigkeit na de Eengleisigkeit is aver nich direkt ümsett worrn. Dat keem jümmer eerst mit de nächsten Wahlen. Dat hett mehr as teihn Johr duurt, bet de Övergang kumplett weer.
Landraad

**Landraad** is en Utdruck, de för wisse Gremien von de lokale öffentliche Verwaltung bruukt warrt. Ok de Liddmaten von sone Gremien oder de Lüüd, de dat Leid över en lokal Rebeed hebbt, warrt deelwies Landraad nöömt.

* Landraad (Düütschland), de böverste Beamte von en Landkreis in Düütschland.

In welk Kantons von de Swiez is Landraad de Utdruck för en Kantonsparlament un de Liddmaten von dat Kantonsparlament

* Landraad (Basel-Landschaft), in’n Kanton Basel-Landschaft,
* Landraad (Glarus), in’n Kanton Glarus,
* Landraad (Nidwalden), in’n Kanton Nidwalden,
* Landraad (Uri), in’n Kanton Uri.

historisch:

* Landraad (Habsburgermonarchie), dat Kollegium von’n Landshauptmann in de habsburgschen (Kroon-)Länner,
* Bezirksdag (Bayern), dat Vertredungsgremium in’t Königriek Bayern op de Ebene von’n Kreis (Vörlöper von’n Bezirk),
* Landraad von dat Wallis, dat Parlament von de fröhere Republik Wallis,
* Landraad (Pommern), de Versammlung von de Landstänn in Pommern un de Liddmaten,
* Landraad (Nedderlandsch-Indien), en Rechtsorgaan in Nedderlandsch-Indien,
* Landraad (Ridderschop), Vertreder von en Quartier oder Zirkel in de ridderschoplichen Landschoppen in dat Königriek Hannover.
Patrizia von Brandenstein

**Patrizia von Brandenstein** (* 17. November 1939 in Phoenix, Arizona) is en US-amerikaansche Szenenbillnersche un Kledaaschmakersche mit russ’sche Afstammen.

## Leven un Wark
De Dochter vun russ’sche Utwannerers is as junge Fro lange Tiet dör Europa reist un hett twee Johren in Frankriek tobröcht, woneem se en Utbilln an de Comédie Française maakt hett. In de 1960er Johren hett von Brandenstein as Kulissenmalersche, Requisiteursche un Sniedersche an’t Theater arbeit. Ünner annern weer se an’t Actors Studio. Vun 1966 an hett se acht Johren lang as Kledaaschmakersche und Bühnenbillnersche an’t *American Conservatory Theater* in San Francisco arbeit. In’n Harvst 1968 hett se eerste bedüdene Kledaaschskizzen utdacht för de Inszeneren *The Front Page* un *Don’t Shoot Mable It’s Your Husband* maakt. In’n Harvst 1969 hett se Kledaasch för dat Stück *Trumpets and Drums* utklamüstert.

1971 is se na’n Film wesselt, woneem se mit dat Utstatten för den Film *The Candidate* anfungen hett. 1977 is se to de Baasarchitektsche opstegen. Dorna hett se mit naamhafte Speelbasen tosamenarbeit as Miloš Forman, Mike Nichols, Sam Raimi oder Brian De Palma. Ehr gröttste Opgaav un togliek ok vun Brandensteins gröttste Filmspood weer 1983/84 de Musiker-Biografie *Amadeus*, för dat se en ümfaten Rokoko-Ensemble utklamüstern drööft hett.

Se is mit den Szenenbillner Stuart Wurtzel (* 1940) verheiraat, den se wiel ehr Tiet in San Francisco drapen hett. 

## Filmografie (Utwahl)

## Utteken
Patrizia von Brandenstein weer för ehr Arbeiten teihnmol för grote Filmpriesen vörslahn, dorünner dreemol för den *[[Oscar]]*. Uttekent weer se mit dree Priesen:
* 1985: mit den *[[Oscar]]* in de Kategorie *[[Oscar/Best Szenenbild|Best Szenenbild]]* för *Amadeus*
* 1990: mit den *[[Muse Award]]*
* 1993: mit den *[[Below-The-Line Award]]*

## Borns


## Literatur
* Kay Weniger: *Das große Personenlexikon des Films*, Band 1, S. 521. Berlin (2001) ISBN 3-89602-340-3

## Weblenken
* 
* Kortbeschrieven vun’t ''American Museum of the Moving Image''
* Kortvörstellen op ''The Oscar Site''
Herbert Weicker

**Herbert Weicker** (* 4. September 1921; † 29. Mai 1997 in München) weer en düütsch Schauspeler un Synchroonsnacker.

## Leben und Karriere
Sien eerst Rulle speel Herbert Weicker 1948 in Kurt Hoffmann sien Film *Das verlorene Gesicht*, wo he den Dr. Hasan dorstellen dee. In de 1950er un 1960er Johren harr he en Reeg vun lütt Nebenrullen in Filmen vun Regisseuren as Karl Georg Külb, John Reinhardt, Werner Jacobs, Yves Allégret, Harald Philipp, Rudolf Jugert, Jürgen Roland oder Harald Reinl.

1954 harr Weicker en lütt Rull as Barkeeper in den Helmut Käutner–Film Bildnis einer Unbekannten. 1957 speel he den Hurtado in de Kurt Hoffmann Verfilmen Bekenntnisse des Hochstaplers Felix Krull vun den glieknamigen Roman vun Thomas Mann. 1968 speel he in  Karl Suter sien Kummedie *Bonditis* de Rull vun den Asketen. Siet den fröh 1960er Johren speel he todem in tallriek Rullen in bekannt un weniger bekannt düütsch Feernsehfilmen.

Bekannt wurr Weicker aber vör allen as markante Stimm vun Leonard Nimoy alias Spock in de US-amerikaansch Feernsehreeg Raumschiff Enterprise un ok in de dorup folgen Kinofilmen vun de  Star Trek-Reeg in de 1970er, 1980er un 1990er Johren. All tosommen hett he de Rull in 23 Johren 108 mal snackt.

He synchroniseer den Schauspeler Herbert Lom in all Folgen, in de Lom den Inspector Dreyfus in de vun Regisseur Blake Edwards schaffen Pink-Panther-Reeg speel.

Buterdem weer he faken de düütsch Stimm för Sidney Poitier un Christopher Lee as ok för nich to tellen Film- un Serienrullen in de 1960er- bit 1980er-Johren, as bispeelswies 1966 för den Piraten *Dirk Taylor* (Michel Charrel) in den ZDF-Avendüerveerdeeler *[[Die Schatzinsel (1966)|Die Schatzinsel]]* oder för den *Grönen König* in de Avendüer-Mehrdeeler Der Mondschimmel. Vör allen mit Eberhard Storeck hett he eng tosommenarbeit (*[[Wickie und die starken Männer]]*, *[[Muppet Show]]* un *[[Die Fraggles]]*).

Neben Filmsynchronisatschonen hett Herbert Weicker ok Deelen vun de Höörspeelprodukschoon *Der Weltensegler* snackt - en, as dat de Makers dat nömm deen, „audiophil Begeevnis“.

Dat weer aber ok sien letzte Arbeit, kört nah de Upnahmen keem he an’ 29. Mai 1997 bi en Autounfall to Dood. 

## Filmografie (Utwahl)

## Literatur
* Thomas Bräutigam: *Herbert Weicker*. In ders.: *Stars und ihre deutschen Stimmen. Lexikon der Synchronsprecher*. Schüren, Marburg 2009, ISBN 978-3-89472-627-0, S. 260

## Weblenken
* 
* DNB-Katalog
* 

## Enkeld Nahwiesen
Marnon Busch

**Marnon-Thomas Busch** (* 8. Dezember 1994 in Stood) is en düütschen Footballspeler, de bi Werder Bremen ünner Verdrag is.

Busch is 1994 in Stood boren un in Hagen opwussen. He hett dat Footballspelen mit fiev Johr bi’n SSV Hagen anfungen. 2004 is he in de Jugend-Mannschop von’n TuS Güldenstern Stood wesselt. Dor weer he dree Johr lang. 2007 is Busch denn in de Jugendabteilung von Werder Bremen opnahmen worrn, to de he bet 2013 höört hett. Mit de B-Jugend is he 2011 düütschen Viezmeester worrn. In de Saison 2012/2013 speel he för de 2. Mannschop von Werder. Nadem Busch in de Saison 2013/2014 blots söss Maal speelt hett, hett he dat liekers schafft, dat he in de Saison 2014/2015 ok eerste Spelen in de 1. Mannschop spelen dröff. Bi dat DFB-Pokal-Speel bi’n FV Illertissen is he in de 60. Minuut för Cédric Makiadi inwesselt worrn un is dör en 3:2 na Verlängerung mit Werder in de 2. Runn intagen. Een Week later harr he denn ok sien eerst Speel in de Bundsliga. Dat weer gegen Hertha BSC. He is in de 85. Minuut för Izet Hajrović inwesselt worrn. Blots en poor Daag later is Busch sien Verdrag üm dree Johr bet 2018 verlängert worrn. Dat eerste kumplette Speel hett he an’n 23. September 2014 gegen Schalke 04 speelt.

To de Saison 2016/17 wurr Busch an den Tweetligisten TSV 1860 München utlehnt, mit de he an dat Saisonenn' ut de 2. Bundsliga afstiegen dee. 

To de Saison 2017/18 kehr Busch nich nah Bremen torüch, sonnern is to den Tweetligisten 1. FC Heidenheim wesselt, bi de he en bit to'n 30. Juni 2020 gültigen Verdrag kreeg.

Busch hett 2009 een Lännerspeel för de Düütsche Ü-15-Juniorenutwahl maakt.

## Weblenken
* Marnon Busch in de Datenbank von soccerway.com (hoochdüütsch)
* Marnon Busch in de Datenbank von transfermarkt.de (hoochdüütsch)
* 

## Footnoten
Hermann Gullasch

**Hermann Gullasch** (* 27. Februar 1900 in Lübbenau/Spreewald; † 24. September 1969 in Bremerhoben) weer en düütschen Politiker von de SPD.

Gullasch is 1900 as Söhn von en Bahnbeamten in Lübbenau boren. Na de Volksschool hett he en Lehr in de Verwaltung in Lübbenau maakt un weer bet 1922 Verwaltungsgehülp bi’n Magistraat von de Stadt Lübbenau. He weer denn op de Verwaltungsfachschool Berlin un de Verwaltungsakademie Hamborg. 1933 hett he de Diplomprüfung as Kommunalbeamten maakt. He weer in de Johren 1920 för de SPD un de Gewerkschaft aktiv. Dorüm is he 1933 von de Natschonalsozialisten ut’n Staatsdeenst entlaten worrn. Bet 1939 weer he bi en Groothannel un bi en Levensversekerung anstellt. Von 1939 bet 1945 weer he Soldaat in’n Tweten Weltkrieg un bet August 1945 Kriegsfungenen. Denn is em dat Leid över dat Stüüramt in Hamborg överdragen worrn.

I’n Juni 1946 is he Böverstadtdirekter von Wersermünn worrn. Bi de Wahl to’n Böverbörgermeester von Bremerhoben dör de Stadtverorntenversammlung hett he sik 1948 as Sozialdemokrat mit de Stimmen von CDU, FDP, DP un KPD gegen den vörigen Böverbörgermeester Gerhard van Heukelum (SPD) dörsett. Ünner van Heukelum harr de Stadt Wersermünn den Naam Bremerhoben kregen un is Deel von de Fre’e Hansestadt Bremen worrn. Dat Havenrebeed is bi de Stadt Bremen bleven. Düsse Politik weer de Partein, de Gullasch ünnerstütt hebbt, nich na de Mütz. Gullasch sien Verhältnis to de SPD hett dor swoor ünner leden.

In siene Tied hebbt ünner annern dat Werserbad un dat Stadttheater Bremerhoben apenmaakt. De Siedlungen *An’n Börgerpark* in Geestmünn, *Op’n Eckernfeld* in Leh, *Brillenmoor* un *Gröönhöben* in Geestmünn sünd boot worrn, de eerste Fohrgastanlaag *Columbusbahnhoff* op de Columbuskai is anleggt un de Fischereehaven utboot worrn. 1954 harr Gullasch Problems mit de CDU, DP un FDP, as dat dor üm güng Grundstücken för amerikaansche Bövörhebbens (*Blink-Affäär*) beslagtonehmen. Ok mit’n Senaat von de Fre’e Hansestadt Bremen weer he in Kunflikt, de em von siene Sitzungen utslaten hett. De SPD wull denn en Misstroonsandrag gegen em stellen. Aver noch bevör dat so wied kamen dee, is Gullasch an’n 3. März 1957 as Böverbörgermeester trüggpeddt. As sien Nafolger is in’n Februar 1958 Bodo Selge (SPD) wählt worrn.
Julius Lorenzen

**Julius Lorenzen** (* 24. März 1897 in Flensborg; † 3. Juni 1965 ok dor) weer en düütschen Boinschenör un Böverbörgermeester von Bremerhoben.

Lorenzen is 1897 as Söhn von en Pastoor in Flensborg boren. He hett Timmermann lehrt un denn Boinschenörswesen studeert. In’n Eersten Weltkrieg weer he Soldaat. 1924 hett he as Deepboinschenör in Bremerhoben bi’n Bo von de Columbuskai arbeidt.

Üm 1930 rüm is he Liddmaat von de NSDAP worrn un weer Oortsgruppenleiter von de Partei in Leh un denn NSDAP-Kreisleiter von’n Kreis Wersermünn. 1932 is he as Maat von de Bremerhobener Stadtverorntenversammlung un as ehrenamtlichen Stadtraad för dat Bowesen wählt worrn. In’n März 1933 hett em de Bremer Börgermeester Richard Markert (NSDAP) as Nafolger von Waldemar Becké as kommissarschen Böverbörgermeester von Bremerhoben insett. In’n Mai 1933 is he in dit Amt dör de Stimmen von de NSDAP un de Düütschnatschonale Volkspartei in de Stadtverorntenversammlung bestätigt worrn. In’n September 1933 is he tosätzlich Bremer Staatsraad un Baas von dat Boamt för Technik worrn. 1934 hett he dat Amt as Kreisleiter von de Partei afgeven. 1939 is Bremerhoben Deel von de nee grünnte Stadt Wersermünn un Walter Delius (NSDAP) Böverbörgermeester von disse Stadt worrn. Lorenzen hett sien Amt as Böverbörgermeester afgeven. 1940 schull he Böverbörgermeester von Kalisch warrn. De Stadt leeg in den Deel von Polen, de kort vörher to Anfang von’n Tweten Weltkrieg besett worrn is. Dat Amt hett Lorenzen aver nich antreden. He is denn Böverbörgermeester von Gnesen worrn. Gegen Enn von’n Krieg in’t Vörjohr 1945 hett he de Stadt befehlswidrig verlaten un is dör de Gestapo verhaft worrn un bet an dat Enn von’n Krieg in Haft bleven. De Allieerten hebbt em bet 1948 interneert. Lorenzen hett denn in eenfache Verhältnisse in Hamborg leevt un is 1958 na Flensborg tagen.
Karl Curdt

**Karl Curdt** (* 1. März 1885 in Schippdörp; † 17. Oktober 1959 in Bremerhoben) weer en düütschen Politiker von de SPD.

Curdt is 1885 in Schippdörp boren un hett Mürger lehrt. He weer al fröh aktiv in de Arbeiderbewegung un de Gewerkschaft. 1919 is he Maat von’n Gemeenutschuss von Schippdörp worrn. Von 1927 bet 1933 weer he Börgervörsteher in Wersermünn. Nadem de Natschonalsozialisten 1933 de Macht övernahmen hebbt, hett Curdt all sien öffentliche Ämter verloren.

1945 weer Curdt Liddmaat von’n Verwaltungsutschuss von Wersermünn, de von de amerikaansche Militärregerung ernannt worrn is. Nadem Wersermünn 1947 Deel von dat Land Bremen worrn is un den Naam Bremerhoben kregen hett, weer Curdt een von de 20 Afornten ut Bremerhoben, de an’n 7. Februar 1947 in de Breemsche Börgerschop wählt worrn sünd. Dor is he aver blots för en poor Maand, bet to de nächste Wahl Afornten bleven. He is denn 1948 in de Bremerhobener Stadtverorntenversammlung wählt worrn un weer von’n 23. Januar 1948 bet 1951 de eerste Stadtverorntenvörsteher (sien Nafolger weer Carl Stelljes). In de Stadtverorntenversammlung is he bet 1955 bleven. Von 1951 bet 1955 weer he ehrenamtlichen Stadtraad för Goorn- un Karkhoffswesen.
Heptan

De **Heptanen** sünd en Ünnergrupp vun aliphaatsche sättigte Kohlenwaterstoffen ut de Stoffgrupp vun de Alkanen. Dat gemeensome Kriterium is, dat se all söven Kohlenstoffatomen in’t Gerüst vun’t Molekül opwiest un mit de Summenformel C7H16 beschreven warrn künnt. De Grupp besteiht ut negen Konstitutschoonsisomeren:

3-Methylhexan un 2,3-Dimethylpentan sünd beid chirale Verbinnen, vun de dat twee Enantiomeren gifft. Middelpunkt vun de Chiralität is dat C3. Se sünd de eenfachsten chiralen Alkanen.

## Egenschoppen
De Heptanen sünd all Fletigkeiten ahn Klöör mit en molare Masse vun 100,21 g/mol. De Ismomerie bringt lütte Ünnerscheeden in de physikaalschen Egenschoppen mit sik. De Smöltpunkten vun de Heptanen leegt tomeist twüschen –90,6°C un –135°C, aleen dat 2,2,3-Trimethylbutan hett mit –25°C en düütlich högeren Smöltpunkt. De Kaakpunkten sünd gliekmatiger un reckt vun 79°C bit 98°C. Bi de Dicht is de Ünnerscheed nich sünners groot: se liggt bi 0,68 – 0,70 g/cm³. Bi de Lööslichkeit in Water liggt bi ruchweg 2–3 mg/l. Eenige lööst sik so goot as gor nich in Water.

## Borns
Willi Kuhn (1900–1980)

**Willi Kuhn** (* 26. Oktober 1900 in Elwing; † 21. Dezember 1980 in Bremerhoben) weer en düütschen Politiker von de SPD.

Kuhn is 1900 in Elwing boren. He is 1923 as Schippsmaschinist na Bremerhoben kamen. 1950 hett he bi dat Gewerbeopsichtsamt anfungen un weer von 1960 bet 1965 Baas von dat Amt. 1965 is he in Rohstand gahn.

Kuhn weer von 1951 bet 1971 Liddmaat von de Bremerhobener Stadtverorntenversammlung. Von 1955 bet 1959 weer Kuhn ehrenamtlichen Stadtraad för Gesundheit. An’n 11. März 1959 is he as Stadtverorntenvörsteher wählt worrn. Dit Amt harr he bet 1971.
Günter Lemke

**Günter Lemke** (* 16. Januar 1931 in Rederitz) is en düütschen Politiker von de SPD.

Lemke is 1931 in Rederitz boren. He weer Beamten bi de Düütsche Bundsbahn. Lemke weer lange Tied hauptamtlich bi de Iesenbahner-Gewerkschaft un bi’n DGB, toletzt as Kreisvörsitter. He is 1997 in Rohstand gahn.
An’n 24. Oktober 1975 is Lemke as Nafolger von Max Bernhardt to’n Stadtverorntenvörsteher von de Bremerhobener Stadtverorntenversammlung wählt worrn. Dat is he bet 1977 bleven. Mathilde Lehmann hett denn dat Amt övernahmen. Von 1977 bet 1997 weer he hauptamtlichen Stadtraad för Soziale Saken.
Hans Joachim Petersen

**Hans Joachim Petersen** (* 14. September 1936 in Flensborg; † 21. Januar 2000 in Bremerhoben) weer en düütschen Politiker von de CDU.

Petersen is 1936 in Flensborg boren. He weer Offzeer bi de Marien un toletzt Koptein to See. Von’n 16. Dezember 1989 bet to’n 23. September 1994 weer he Kummandör von de Marienschool Bremerhoben un dor Standoortöllsten. 1994 is he in Rohstand gahn. In dat sülve Johr is he in de CDU rin. He weer denn von 1995 bet 1999 Stadtverornten in de Bremerhobener Stadtverorntenversammlung un is an’n 26. Oktober 1995 as Stadtverorntenvörsteher wählt worrn. Dat is he bet 1999 bleven.
Max Bernhardt

**Max Bernhardt** (* 22. Juli 1905 in Zwickau; † 19. August 1985 in Bremerhoben) weer en düütschen Politiker von de SPD.

Bernhardt is 1905 in Zwickau boren un hett Maschinenboer lehrt. He keem 1936 as Marienoffzeer na Bremerhoben. Na’n Tweten Weltkrieg weer he Bedrievsleiter bi de Maschinenfabrik Hans Seebeck un denn technischen Leiter bi dat Hansestadt Breemsche Amt in Bremerhoben. Bernhardt weer 1959 bet 1971 ehrenamtlichen Stadtraad för Gesundheit un 1971 bet 1975 Stadtverornten von de Bremerhobener Stadtverorntenversammlung. He is an’n 4. November 1971 as Stadtverorntenvörsteher wählt worrn un harr dit Amt bet 1975.
Eberhard Storeck

**Eberhard Karl-Heinz Storeck** (* 13. März 1933 in Lauban, Schlesien; † 2. Februar 2015) weer en düütsch Synchroonsnacker, Dialogregisseur un Dialogbookschriever. Mit *[[Biene Maja|Biene-Maja]]*-Tondräger - wo he Willi de Stimm lehnt hett – reck he mehrfack Goldstatus.

## Leven un Wark
Eberhard Storeck fung sien Synchroon-Karriere in de 1950er Johren bi de DEFA an, gung denn nah Westdüütschland, wo he tonächst bi de Internationale Film-Union in Remagen tätig weer un denn to de Kirch-Grupp gung, wo he för de düütsch Versionen vun Filmen vun de Marx Brothers töstännig war. Af Anfang vun de 1970er Johren hett he sück denn up Tekentrickserien spezialiseert un schreev ünner annern de düütsch Texte för Trickserien as *[[Die Biene Maja]]* oder *[[Wickie und die starken Männer]]*. In völ Fällen övernehm he ok Snackerrullen; so hett he den *Willi* (Biene Maja), *Snorre* (Wickie) un den däänschen Kook ut de *[[Muppet Show]]* sien nich to verwesseln Stimm lehnt. Buterdem teken he för de Vertellriemsels in de Trickfilmserien *[[Der rosarote Panther (Feernsehserie)|Der rosarote Panther]]* un *[[Oggy und die Kakerlaken]]* verantwortlich; de Serien sünd in anner Spraakfaaten stumm. Dorneben övernehm he ok Dialogbook un -regie vun de Synchroonfaaten vun Realserien as *[[Magnum (Feernsehserie)|Magnum]]* oder eenig Folgen vun de *[[Golden Girls]]*.

Storecks Spood weer ok dorin begrünnd, dat he en Stammpersonal an utdruckstark Stimmen um sück haalt hett, mit de he immer weer arbeiten dee. To dit Team hörrn Manfred Lichtenfeld, Fred Maire, Horst Gentzen, Gert Günther Hoffmann, Bruno W. Pantel, Helga Anders, Marianne Wischmann, Walter Reichelt, Werner Abrolat, Tilli Breidenbach, Kurt Zips, Michael Rüth, Berno von Cramm, Herbert Weicker, Leo Bardischewski, Erich Ebert, Thomas Reiner un Mogens von Gadow.

För de düütsch Översetten vun dat Book *Lichte Zukunft* (*Swetloe buduschtscheje*) vun Alexander Sinowjew hett Storeck tosommen mit Franziska Funke 1979 ok de Verse nahdicht, as ok 1981 för Sinowjew sien *Gähnende Höhen* (*Sijajuschtschie wysoty*), ditmal tosommen mit G. von Halle.

Van 1979 bit 1988 weer Storeck todem Pächter vun dat traditschonsriek Feriendomizil „Haus Ahrenshoop“ up Sylt.

## Utteknungen
* Golden Schallplaat för *Ich bin der faule Willi* (dorneben hemm de *Biene-Maja*-Tondräger tüschen 1978 un 2003 mehrfack Gold un de Videos bit 2005 mehrfack Platin un Gold)
* Deutscher Preis für Synchron 2000/2001 för sien Synchroondreihbook un sien Synchroonregie vun den Film *Oscar Wilde* (*Oscar Wilde*, 2000)

## Weblenken
* 
* DNB-Katalog
* Eberhard Storeck in de Düütsch Synchroondatei
* ''Von den Marx Brothers zu „Oggy und die Kakerlaken“ – Die Stimme hinter Majas bestem Freund heißt Eberhard Storeck'', Interview mit Heiko Dilk in de ''taz'' van’ 1. September 2001

## Enkeld Nahwiesen
Rudolf II. Rühle

**Rudolf II. Rühle** (* um 1320 in Friedberg; † 1367) weer een Johr lang Bischop von dat Bisdom Veern.

Rudolf is üm 1320 as Söhn von den Börger Johann Rühl in Friedberg boren. As Rudolf von Friedeberg is he in de Kanzlie von Kaiser Karl IV. intreden, weer mit den Kaiser op sien Römertog 1355 un as kaiserlichen Geheemschriever op’n Rieksdag in Nürnberg 1355, op den de gröttste Deel von de gollene Bull schreven worrn is. He kreeg vör 1360 en Probstie in Wetzlar. 1366 is he as Nafolger von Gerhard II. vun Barg Bischop von Veern worrn un ut de Kanzlie utscheden. He is aver al 1367 doodbleven. He harr an’n 29. Juni 1367 in Prag sien Testament maakt. Dat Testament wiest, dat he en ganze Reeg Kapitalien un Göder harr, von de veel in siene Heimatstadt legen un eerst von em köfft worrn sünd. Na sien Dood is Hinnerk I. von Langeln Bischop worrn.
Arp von Veern

**Arp von Veern** († 19. Februar 993) weer von 976 bet 993 Bischop von dat Bisdom Veern.

Arp stamm wohrschienlich ut dat Geslecht von de Arponen. He weer Doomprobst bi dat Bisdom Bremen as he 976 empfahlen von Arzbischop Adaldag von Hamborg-Bremen, en Verwandten von de Billungers, Bischop von Veern worrn is. Disse Interventschoon för een von sien Doomkanonikers wiest, wat för en Intress de Billungers harrn, dat op’n Bischopsstohl in Veern en Bischop sitten dee, de jem genehm weer. De beiden Vörgängers von Arp, de Bischöp Amelung (933−962) un Brun (962−976), weren all beid ut dat Huus von de Billungers. Dat Bisdom kann in disse Tied meist as en Huusbisdom von disse Familie ansehn warrn.
Wilhelm Schorcht

**Wilhelm Schorcht** is de Naam von

* Wilhelm Schorcht (1826–1885), düütschen Verwaltungsbeamten, Börgermeester von Horborg,
* Wilhelm Schorcht (1855–1926), düütschen Verwaltungsbeamten, Börgermeester von Veern.
Wilhelm Schorcht (1855–1926)

**Wilhelm Schorcht** (* 24. Juni 1855 in Horborg; † 1. November 1926) weer en düütschen Verwaltungsbeamten.

Schorcht is 1855 as Söhn von’n Stadtsyndikus Wilhelm Schorcht in Horborg boren. He hett 1875 dat Johanneum in Lümborg afslaten un denn Juristeree studeert. Later weer he Gerichtsassesser un is an’n 6. Juni 1884 Syndikus in Veern worrn.

He is an’n 1. April 1890 as Nafolger von Otto Theodor Münchmeyer Börgermeester von de Stadt Veern worrn. Al kort nadem he dat Amt övernahmen hett, warrt dat Krankenhuus Veern grünnt. To’n 1. Juli 1919 is he in Rohstand gahn.

1919 is he Ehrenbörger von Veern worrn. Na em is vondaag de Börgermeester-Schorcht-Straat in Veern nöömt.

He hett Frida Engel (19. Juni 1855-15. August 1938) freet. He un siene Fro liggt op’n Doomkarkhoff Veern begraven.

## Footnoten
Wilhelm Schorcht (1826–1885)

**Ernst Carl August  Schorcht** (* 13. Juli 1826 in Bremen; † 28. Juli 1885 in Horborg) weer en düütschen Verwaltungsbeamten.

Schorcht is 1826 as Söhn von’n Oberpostmeister Adolf Schorcht in Bremen boren. He hett an de Universität Göttingen Juristeree studeert un na dree Johr Referendartied in Horborg sien tweet Staatsexamen maakt. Na dat Studium weer he Avkaat bi dat Obergericht Lümborg. 1853 is he Stadtsyndikus in Horborg worrn. Schorcht hett sik 1855 för dat Amt as Börgermeester von Horborg beworven. De Wahl hett aver August Grumbrecht wunnen. Schorcht is 1883 Börgermeester worrn, nadem Grunbrecht doodbleven is. Schorcht is denn bet to sien egen Dood twee Johr later Börgermeester bleven. Sien Nafolger weer denn Julius Ludowieg.

1927 hett de Schorchtstraat in Horborg na em ehren Naam kregen.

Sien Söhn Wilhelm Schorcht weer later Börgermeester von Veern.
Hinnerk I. von Langeln

**Hinnerk I. von Langeln** († 23. Januar 1381) weer von 1367 bet 1381 Bischop von dat Bisdom Veern.

Hinnerk keem ut lümbörgschen Adel. He weer Probst von dat Klooster Lüün un later Doomherr an’n Doom von Veern. He is 1367 as Nafolger von Rudolf II. Rühle Bischop worrn. He harr dat Amt bet to sien Dood an’n 23. Januar 1381. Na em weer denn Johann II. Gryse vun Zesterfleth Bischop.

Nadem 1371 in’n Lümbörger Arvfolgkrieg dat Michaelisklooster in Lümborg tweislahn worrn is, hett Hinnerk 1376 den Grundsteen för de ne’e Michaeliskark in Lümborg leggt.
Ulrich II. (Oostfreesland)

**Ulrich II.** (* 6. Juli 1605; † 1. November 1648 in Auerk) hett nah den unverwachten Dood vun sien Bröer Rudolf Christian an' 17. April 1628 dat Amt vun den Grafen vun Oostfreesland antreeden. He weer dat fievte Kind ut de tweete Ehe vun den Grafen Enno III. un de Gräfin Anna Prinzessin von Holstein-Gottorp. In sien Regeerenstiet full de Dartigjohrig Krieg, in de Oostfreesland groot Not ünner de Taten vun de Truppen vun den Grafen Peter Ernst II. von Mansfeld to lieden harr. De eenzig Utnahm weer Emden, wiel de kört tovör fardigstellt Emder Wall de Stadt vör de Innahm dör frömd Truppen schuulen dee. 

## Leven
De Geschichtsschrieven stellt Ulrich II. in' Grooten un Ganzen en schlecht Tüügnis ut. Sien Bröer Rudolf Christian is unverwacht storven. He kreeg en Steek in dat linke Oog bi en Striet vun en Lieutenant  vun dat to Berum in Quartier liggenden kaiserlichen General Gallas up de Borg Berum. Blots wedderstrevend harr he dat Amt vun den Grafen vun Oostfreesland antreeden. Man seggt hüm nah, dat he en Levemann ween is, den de Genuss vun Alkohol un Speisen groot Lüst bereiten dee. Dat Drieven vun de utwärtig Truppen in den Dartigjohrigen Krieg in Oostfreesland hett he sück ankeeken, aber nichts dorgegen ünnernommen. An Stäe vun dat hett he dat Land mehr oder vun de Kanzlern Wiarda un Bobart verwalten laaten. He gung man so wiet, midden in den Krieg för sien Gemahlin, de hessische Landgräfin Juliane, en Park errichten to laaten, de Julianenborg. De Bevölkerung vun Oostfreesland harr to disse Tiet bittere Not to lieden. 

Liekers gifft dat in sien Regeerenstiet eenige bedüüdend Entscheeden vun Ulrich. Mit de Verpachtung vun Moorflächen bi Timmel fung 1633 de Fehnkultur an, as deren eerst Tüügnis dat ut de Verpachtung entstahn Grootfehn gellt. Ut Stiftungen vun dat Landsvermögen entstunnen 1631 in Nörden un 1646 in Auerk Gymnasien, de hüüd noch as Ulrichsgymnasium un Ulricianum sien Naam dragen.

### Familie
1631 hett he Juliane von Hessen-Darmstadt (* 14. April 1606; † 15. Januar 1659), Dochter vun Ludwig V. von Hessen-Darmstadt un Magdalena von Brandenburg (* 7. Januar 1582; † 4. Mai 1616) heiraadt. Dat Paar harrn folgen Kinner:
* Enno Ludwig (* 29. Oktober 1632; † 4. April 1660) ∞ 7. November 1656 Justine Sophie von Barby  (* 14. April 1636; † 12. August 1677)
* Georg Christian (* 6. Februar 1634; † 6. Juni 1665) ∞ 10. Mai 1662 Christine Charlotte von Württemberg (* 21. Oktober 1645; † 16. Mai 1699)
* Edzard Ferdinand (* 12. Juli 1636, † 1. Januar 1668) ∞ 22. Juli 1665 Anna Dorothea Gräfin von Criechingen († 20. Mai 1705)

Nah sien Dood hett sien Wittfru Juliana wegen de Minnerjohrigkeit vun hör Kinner de vörmundschaplich Regeeren övernommen. 

## Literatur
* P. Wagner: Ulrich II. (Graf von Ostfriesland). In: Allgemeine Deutsche Biographie (ADB). Band 39, Duncker & Humblot, Leipzig 1895, S. 229–231.
* E. Esselborn: *Das Geschlecht der Cirksena. Die Häuptlinge, Grafen und Fürsten von Ostfriesland.* Berlin 1945. S. 103-108.
Jens Kullik

**Jens Kullik** (* 1961 in Wasra) is en düütschen Verwaltungsbeamten.

Kullik is 1961 in Wasra boren un hett an de Universitäten Kiel un Göttingen Juristeree studeert. He hett een Dokter in Juristeree von de Universität Kiel un een in Verwaltungswetenschoppen von de Düütsche Universität för Verwaltungswetenschoppen Speyer. Na dat Studium hett he sien Referendariat bi’n Landkreis Rodenborg maakt. Bet 2001 hett he as Leiter von dat Berliner Büro von’n Bundsdagsafornten Jochen-Konrad Fromme arbeidt. He is mit 64,91 % von de Stimmen as Börgermeester von de Gemeen Visselhöövd wählt worrn un harr dit Amt von’n 1. November 2001 bet 31. März 2006. He is denn noch vör dat Enn von sien reguläre Amtstied as Regerungsdirekter in dat neddersassische Ministerium för Bueree un Eten wesselt.

In’n Dezember 2009 is he för söss Johr as Landraad von’n Kreis Steenborg wählt worrn. Sien Deenst hett he an’n 1. Februar 2010 anfungen. Dor is he bet 2012 bleven, as em de Kreisdag afwählt hett.

De Koptein to See von de Reserve Kullik is 2013 Landsvörsitter för Sleswig-Holsteen von’n Verband von de Reservisten von de Düütsche Bundswehr worrn.
Friedrich Verholen

**Friedrich Verholen** (* 22. Dezember 1901 in Swonewebel; † 4. Juli 1993 in Oosterholt-Scharmbeek) weer en düütschen Politiker von de SPD.

Verholen is 1901 in Swonewebel boren. He weer op de Volksschool un is in’n Eersten Weltkrieg för den Bo von U-Bööd deenstverplicht worrn. Na’n Krieg hett he bi de Bremer Schippswarft AG Werser arbeidt. He weer dor von 1918 bet 1930 Smeedhelper. In de Johren 1929 bet 1933 weer he Afornten in’n Kreisdag von’n Kreis Oosterholt un in’n Gemeendag. He weer von 1930 bet 1933 Verwalter in en Pleegheim in Hu’e. 1933 is he dör de Natschonalsozialisten entlaten worrn. He hett denn as Hannelsvertreder arbeidt. Na’n Tweten Weltkrieg is he 1945 in Hu’e Börgermeester worrn un in’n Landkreis Oosterholt Afornten von’n Kreisdag.

Von’n 6. Mai 1959 bet 5. Juni 1967 (veerte un föffte Wahlperiood) weer he för den Wahlkreis Oosterholt-Scharmbeek Maat von’n Landdag von Neddersassen.
Eugen Kohlenbach

**Eugen Kohlenbach** (* 15. August 1930 in Herne/Westfalen; † 17. Januar 2016) weer en neddersassischen Politiker von de CDU.

Kohlenbach is 1930 in Herne boren. He weer dor ok op School un hett 1952 de Reifeprüfung maakt. He hett denn Weertschops- un Sozialwetenschoppen an de Universitäten Mönster un Freiburg studeert. 1956 hett he sien Studium as Diplom-Volksweert afslaten un in dat Johr anfungen, in de Utwussenenbildung to arbeiden. Von 1957 bet 1960 weer he Referent för „Soziale Seminare“ in Ossenbrügge. Von 1961 bet 1963 weer he Referent in dat Franz-Hitze-Huus in Mönster. Von 1964 bet 1967 weer he Dozent för Weertschops- un Sellschopslehr an dat Seminar för Staatsbörgerkunn e.V. in Olpe. Na disse Tied weer he denn bet 1985 Direkter von dat Niels-Stensen-Huus, Huus för Utwussenenbildung un Heimvolkshoogschool. För de dree Johr bet 1988 weer he Referent för Utwussenenbildung an de Fachschool för karklichen Gemeendeenst in Hilmssen. 

Kohlenbach is 1959 in de CDU rin. Von 1973 bet 1980 weer he Vörsitter von’n CDU-Oortsverband in Leendaal. 1986 is he Vörsitter von’n CDU-Oortsverband in Worpsweed worrn. In de Tied von 1969 bet 1978 weer he Viez-Liddmaat in’n Rundfunkraad von Radio Bremen. He weer dor Maat in’n Utschuss för pädagoogsche Sendungen. Von 1972 bet 1976 weer he Vörsitter von’n Kreisöllernraad in’n Landkreis Oosterholt. 

Kohlenbach weer von 1974 bet 1981 Raadsherr in’n Gemeenraad von de Gemeen Leendaal. Von 1976 bet 1981 weer he Afornten in’n Kreisdag von’n Landkreis Oosterholt un Vörsitter von’n Kreisschoolutschuss. Von’n 24. November 1976 bet 20. Juni 1994 (achte bet twölvte Wahlperiood) weer he Maat von’n Landdag von Neddersassen. In de achte Wahlperiood is he över de Landslist as Narücker för Ludolf von Wartenberg (de in’n Bundsdag wesselt is) in’n Landdag intagen. In de teihnte Wahlperiood is he för den Wahlkreis Oosterholt-Scharmbeek in’n Landdag kamen un de annern Wahlperioden över de Landslist. He weer in’n Landdag von’n 12. Januar 1984 bet 20. Juni 1990 Vörsitter von’n Utschuss för Wetenschop un Kunst un in de Tied von’n 22. Juni 1990 bet 9. Oktober 1990 Vörsitter von’n Kultusutschuss.
Karl Nobel

**Karl Nobel** (* 30. März 1904 in Eindörp; † 22. Februar 1982 in Buxthu) weer en nedderssassischen Politiker von de SPD.

Nobel is 1904 in Eindörp boren. He weer op de Volksschool un hett denn en Lehr in en Maschinenfabrik maakt. Na siene Lehrtied hett he in verscheden Bedrieven as Maschinenslosser arbeidt un weer later Rohrleitungsmontör op verschedene Eerdöölfeller. Noch later weer he Huusmeester an de Beroopsschool Buxthu.

Von 1929 bet 1933 weer Nobel Maat von’n Stadtraad von Buxthu. Na dat Enn von’n Tweten Weltkrieg weer he Maat in’n Kreisdag von’n Landkreis Stood un in’n Kreisutschuss. Ok in’n Stadtraad von Buxthu weer he wedder. Von’n 6. Mai 1959 bet 5. Juni 1967 (veerte un föffte Wahlperiood) weer Nobel för den Wahlkreis Buxthu Maat von’n Landdag von Neddersassen.
Julius Ludowieg

** Hermann Ludowieg** (* 9. Juli 1830 in Hitzacker; † 12. September 1908 in Waldhausen) weer en düütschen Verwaltungsbeamten.

Ludowieg is 1830 in Hitzacker boren. He weer in Hannover un Holzminnen op Gymnasium un hett denn von 1850 bet 1853 Juristeree un Natschonalökonomie an de Universitäten Göttingen un Berlin studeert. In Göttingen is he 1851 Maat von dat Corps Brunsviga Göttingen worrn. Na de beiden juristischen Staatsprüfungen is he Avkaat in Hannover worrn. 1862 bet 1868 weer he kommissarsch Stadtsyndikus un Börgermeester in Aimbeck. 1868 is he denn richtigen Börgermeester von Aimbeck worrn. 1879 bet 1885 weer he Börgermeester in Hameln. 1886 is he as Börgermeester na Horborg gahn un is dor 1888 Böverbörgermeester worrn. 1889 (17. Wahlperiood) is he för den Wahlkreis Lümborg 7 (Horborg) as Afornten in dat Prüüßsche Aforntenhuus wählt worrn. He weer dor in de Natschonalliberale Partei. In siene Amtstied hett sik Ludowieg besünners för den Bo von en Wasserleitung in Horborg insett. Dör dat reine Drinkwater harr Horborg 1892 bi de Choleraepidemie von 1892 blots ganz wenig Fäll. An’n 30. September 1899 hett Ludowieg de Ole Horbörger Elvbrügg inwieht.

1899 is Ludowieg Ehrenbörger von Horborg worrn. 1950 is de Julius-Ludowieg-Straat in Horborg na em nöömt worrn. De Ludowieg-Born na en Entwurf von Rudolf Kolbe is von 1909 un steiht vondaag in’n Horbörger Stadtpark.

## Footnoten
North Port (Brenneree)

**North Port** weer en Whisky-Brenneree in de Stadt Brechin, Angus, Schottland.

## Historie
De Brenneree weer 1820 vun den Buern David Guthrie in Brechin grünnt. 1823 hebbt sien Söhnen David John un Alexander dat Regeer vun de Brenneree övernahmen. 1922 is se vun de *Distiller Company Ltd.* (DCL) köfft worrn, de se bit to	
n Stillleggen 1983 in ehrn Besitt harr. Twüschendör weer de Destille 1928 dicht maakt, 1937 hett se aver wedder ehrn Bedrief opnahmen. Dat Land is 1990 verköfft worrn, de Hüüs un de Anlaag weern to ok afreten. An de glieken Steed is denn en Supermarkt boet worrn. De Naam vun de Straat, de an dat Grundstück vörbilööpt, is *Distillery Road*, sodat een dat noch weten kann, dat dor inst en Brenneree weer.

## Produkschoon
*North Port* höör to dat schottische Whiskyrebeet Highlands. Dat Water för de Produkschooon keem ut den Loch Lee. To’n Brennen geev dat in de Anlaag een *wash still* un een *spirit still*. Ünner annern weer hier ok Single-Malt-Whisky herstellt, de deelwies ok vundaag noch in lütte Oplagen bi unafhangige Affüllers to finnen sünd.

## Kiek ok
List vun de schottischen Brennereen

## Borns
Departement von de Nedderelv

Dat **Departement von de Nedderelv** (franzöösch * Département de l'Elbe-Inférieur* [de.paʁt.mɑ̃.dlɛl.b‿ɛ̃.fe.ʁi.œːʁ]) weer in de Tied von März bet Dezember 1810 een von de Departements von dat Königriek Westfalen. De Seet weer in Lümborg. Präfekt weer Detlef Barthold von Schrader, de vörher Landdrost in Horborg weer.

## Historie

In de Tied von de Koalitschoonskriege is dat Kurförstendom Hannover ahn Gefechten von dat Kaiserriek Frankriek un Prüßen besett worrn. En Deel von dat Kurförstendom is al 1803 an dat ne’e Königriek Westfalen afgeven worrn. An’n 14. Januar 1810 hett de westfäälsche König Hieronymus Bonaparte en Vereenigungsoorkunn ünnerschreven, in de stünn, dat dat kumplette Kurförstendom Deel von dat Königriek Westfalen warrt. De Oorkunn is nich bekannt maakt warrn, aver liekers hett Hieronymus an’n 1. März 1810 von Kassel ut künnig maakt, dat dat Kurförstendom nu to sien Königriek höört.

Utnahmen weer Loonborg, dat Kaiser Napoleon tohören dee un an’n 23. März en egene Verwaltung kregen hett. De ne’e hannöversche Verwaltung schull an’n 1. September 1810 sien Arbeid opnehmen. De Code Napoleon is in Kraft treden. Dat Rekenjohr, nu in’n westfäälschen Stüürfoot, schull 1811 anfangen.

Dat hannöversche Rebeed, dat nu an Westfalen kamen weer, is op dree Departements opdeelt worrn: dat Departement von de Nedderelv, dat Departement von de Elv- un Wersermünnen un dat Departement von de Aller. To dat Departement von de Nedderelv hebbt Rebeden höört, de vörher to dat Förstendom Lümborg, dat Hertogdom Bremen (de drüdde Miel von Oolland mit Buxthu, de Rest güng an dat Departement von de Elv- un Wersermünnen) un von dat Hertogdom Veern (en lütten Deel, de Rest an dat Departement von de Elv- un Wersermünnen) höört hebbt. Dat Departement von de Elv, dat al vörher to dat Königriek Westfalen höört harr, hett den Distrikt Soltwedel an dat Departement von de Nedderelv afgeven.  

To’n 1. Januar 1811 is dat Departement von de Nedderelv oplööst worrn. Dat Königriek Westfalen hett en Deel von dat Rebeed an dat Kaiserriek Frankriek afgeven un dit Rebeed is in dat Departement von de Elvmünn opgahn. De annere Deel is bi dat Königriek Westfalen bleven. De Distrikt Soltwedel is an dat Departement von de Elv gahn un de Rest an dat Departement von de Aller.

## Literatur

* 1810 (78) Königliches Decret vom 16. Julius 1810, welches die Zusammensetzung der drei Departements, die aus den vormaligen Hannöverschen Provinzen gebildet werden, und die Vereinigung einiger anderer Theile des Königreichs mit jenen verfügt. dito (79)
* Helmut Stubbe da Luz: *Franzosenzeit in Norddeutschland (1803–1814). Napoleons Hanseatische Departements.* Temmen, Bremen 2003, ISBN 978-3-86108-384-9
Johann Klindworth

** Johann Peter Klindworth ** (* 5. April 1900 in Groot Ippens; † 5. Februar 1976 in Zeven) weer en düütschen Politiker von de DP un CDU.

Klindworth is 1900 up Böschen Hoff in Groot Ippens boren worn. He weer acht Johr lang op de Volksschool in Ippens un denn twee Winterhalvjohren lang op de Ackerboschool in Visselhöövd. Na de School is he up en 100-Hektar-Hoff in Lütt Woonst inheiratet und hett dissen ook övernahmen. Von 1926 af an weer he Vertroonsmann in’n Landbund. In’n Rieksnährstand weer he Oorts- un Bezirksbuurnföhrer un na 1945 Oorts- un Bezirksleiter. He weer Vörsitter in ländliche Genossenschaften un dor ok in’n Vörstand. Klindworth is an’n 5. Februar 1976 in Zeven doodbleven.

Klindworth is 1949 as Börgermeester von Groot un Lütt Woonst wählt worrn un harr dit Amt bet 1972. 1952 is he Maat in’n Kreisdag von’n Landkreis Bremervöör worrn un weer dor in’n Finanz-, School- un Kultusutschuss un in’n Weeg- un Grundstücksverkehrsutschuss. 
Von’n 6. Mai 1959 bet 20. Juni 1970 (veerte bet sösste Wahlperiood) weer he för den Wahlkreis Zeven Maat von’n Landdag von Neddersassen. Toeerst weer he dor Afornten för de DP, an’n 29. März 1962 is he to de CDU wesselt.
Ippensen

**Ippensen** is de Familiennaam von

* Antje Ippensen (* 1965), düütsche Schrieversche,
* Franziska Ippensen (* 1995), düütsche Footballspelerin.

Dat is ok de hoochdüütsche Naam von

* Ippenssen, Oort in de Stadt Aimbeck in’n Landkreis Nuurten, Neddersassen,
* Ippens, Oort in de Gemeen Vierden in’n Landkreis Rodenborg, Neddersassen.
Hinrich Holsten

** Hinrich Holsten ** (* 29. Januar 1902 in Boitzen; † 9. August 1970 in Rodenborg) weer en düütschen Politiker von de CDU.

Holsten is 1902 in Boitzen boren. He weer op de Middelschool in Rodenborg, de Oberrealschool in Bremen un denn op de högere Buereeschool in Hilmssen. 1928 hett he den Hoff von sien Vader övernahmen. Von 1944 bet 1945 weer he Soldaat in’n Tweten Weltkrieg. He weer en Reeg Johren in de Vorstänn von landweertschopliche Genossenschaften aktiv. Ünner annern in’t Gesamtpräsidium von’n Düütschen Buurnverband un de Vörsitt von de Düütsche Kartuffelunion in Bonn. He weer Vörsitter von de Arbeidsgemeenschop von de Heerdbooksellschoppen in Neddersassen, Vörsitter von de Verkoopsvereenigung Hannöversche Tüchterverbänn in Lehrte un Vörsitter von’n Kreisvereen Rodenborg von dat Neddersassische Landvolk. Holsten is an’n 9. August 1970 in Rodenborg doodbleven.

Holsten weer von’n 9. Dezember 1946 bet 28. März 1947 Liddmaat von’n ernannten Landdag von Neddersassen un denn von’n 20. April 1947 bet 5. Juni 1967 (eerste bet föffte Wahlperiood) Maat von’n Landdag von Neddersassen. In de eerste Wahlperiood is he för den Wahlkreis Oosterholt-Scharmbeek in’n Landdag intagen un in de twete un föffte Wahlperiood för den Wahlkreis Rodenborg. In de drüdde un veerte Wahlperiood is he dor över de Landslist rinkamen. Von’n 28. März 1951 bet 5. Mai 1959 hett he in’n Landdag to de DP/CDU-Frakschoon höört.

1966 hett Holsten dat Grote Verdeenstkrüüz von de Bundsrepublik Düütschland kregen.
Claus Carl Eberhard von der Decken

**Claus Carl Eberhard Alexander Wilhelm Ernst von der Decken** (* 17. November 1780 in Stood; † 2. Oktober 1818 ok dor) weer en düütschen Verwaltungsbeamten.

Von der Decken is 1780 as Söhn von Wilhelmine Charlotte Juliane Sopie, borene von Hanstein (26. Juni 1757–17. Oktober 1798), un Claus von der Decken (15. Januar 1742-10. Februar 1826) in Stood boren. He hett 1800 anfungen, an de Universität Göttingen Juristeree to studeren. 1804 hett he as Auditer bi dat Amt Münnen anfungen, 1805 bi dat Amt Rodenborg, 1806 bi dat Amt Veern, 1807 bi dat Amt Harsfeld un is 1812 in dat Amt Himmelpoorten kamen.

He weer dor von 1814 bet to sien Dood 1818 Drost.

He hett an’n 6. Oktober 1815 Juliane Christiane Sophie von Plate (5. Februar 1788–8. Mai 1863) freet. De beiden hebbt keen Kinner hatt. Von der Decken is in Balje begraven worrn.
Claus von der Decken (1742–1826)

**Claus von der Decken** (* 5. Januar 1742 in Riddershusen; † 10. Juli 1826 in Hannover) weer en düütschen Politiker.

Von der Decken is 1742 as Söhn von Sophia Juliane, borene von Bremer (1715–1749), un den Drost Claus Benedict von der Decken (1704–1775) op Riddershusen boren. He hett an de Universitäten Kiel, Helmstidde un Göttingen Juristeree studeert un weer denn von 1764 bet 1772 in’n hannöverschen Justizdeenst in Stood. 1764 bet 1766 weer he Amtsauditer bi de Justizkanzlie Stood un 1766 bet 1772 Justizraad bi de Justizkanzlie Stood un bi dat Hoffgericht Stood. Von 1772 bet 1779 weer he Kamerraad bi de kurförstliche Domänenkamer un 1779 bet 1796 Regerungsraad in de Bremen-Veernsche Regerung, Justiz- un Hoffkanzlie. Von der Decken is 1796 Geheemraad bi de Landsregerung un de Domänenkamer un tweten Kurater von de Universität Göttingen worrn un 1802 eersten Kurater.

1803 is he Staats- un Kabinettsminister von Kurförst Georg III. worrn. As Minister harr he dat Bremen-Veernsche, Hadelsche, Loonbörgsche un Bentemsche Departement ünner sik, dat för de Rieksstänn tostännig weer, de in Personalunion mit Hannover verbunnen weren, aver nich inkorporeert weren (Hertogdömer Bremen un Veern, Land Hadeln, Hertogdom Sassen-Loonborg un Graafschop Bentem). He weer bet 1803 Minister. As de Franzosen ünner Napoleon dat Kurförstendom besett hebbt, hett he sien Amt verloren, is aver as eenzigen Minister nich flücht.

Nadem ut dat Kurförstendom Hannover na de Franzosentied un den Wiener Kungress dat Königriek Hannover worrn is, is von der Decken 1816 ünner König Georg III. Staats- un Kabinettsminister worrn un weer tostännig för de Departements för Lehnssaken (bet 1818), Domanial-, Kamer- un Tollsaken (bet 1823), Kommerz- un Manufaktursaken (bet 1822), Bargwarks- un Harzsaken (bet 1822), Generalpolizei- un Stadtsaken (bet 1822) un Wegbosaken (bet 1822).

De Minister hett 1810 dat Good Melkof in Mekelborg köfft. Gliektiedig hett he de Hööv von de Naverdörper Langenheid un Jesow köfft. Em hebbt de Göder Riddershusen, Feldhoff, Drochters, Wischhoff un Lütt Berkenthin tohöört.

1798 is von der Decken de twete Ehrenbörger von Hannover worrn.

Von der Decken hett 1779 Wilhelmine Charlotte Juliane Sopie von Hanstein (1757–1798) freet. De beiden harrn teihn Kinner, ünner annern den Drost Claus Carl Eberhard von der Decken (17. November 1780–2. Oktober 1818), den Ridderschopspräsident Wilhelm Otto von der Decken (1781–1853), August von der Decken (1789–1857), den Afornten Friedrich von der Decken (28. August 1791–2. Dezember 1861) un Ernst Carl von der Decken (1796–1846). Dat letzte Kind is in’n September 1798 dood boren. Siene Fro is kort later in’n Oktober ok doodbleven. In twete Eh hett he denn Juliane Philipine von Eickstedt-Peterswaldt (10. August 1742–1824; Dochter von Friedrich Wilhelm von Eickstedt-Peterswald) freet.

## Footnoten



## Weblenken
Friedrich von der Decken

**Friedrich von der Decken** is de Naam von

* Friedrich von der Decken (1769–1840), düütschen Offzeer un Diplomaat,
* Friedrich von der Decken (1777–1840), düütschen Verwaltungsbeamten,
* Friedrich von der Decken (1791–1861), düütschen Politiker,
* Friedrich von der Decken (1801–1859), düütschen Verwaltungsbeamten,
* Friedrich von der Decken (1802–1881), düütschen Politiker,
* Friedrich von der Decken (1824–1889), düütschen Offzeer.
Hans Isernhagen

**Hans Isernhagen** (* 27. Februar 1897 in Wasra; † 25. September 1960 in Wittörp) weer en düütschen Politiker von de DP.

Isernhagen is 1897 in Wasra boren. He weer in Wasra op de Middelschool un hett denn dree Johr en Lehr as Koopmann maakt. Na tweeunhalv Johr Wehrdeenst in’n Eersten Weltkrieg hett Isernhagen bet 1921 as koopmännschen Anstellten arbeidt. Denn füng he en Lehr in de Bueree an un harr von 1924 af an sien egen Buursteed.

Isernhagen weer söss Johr lang Börgermeester von Wittörp un is 1946 Afornten in’n Kreisdag von’n Landkreis Rodenborg worrn. Dor weer he bet 1949 ok Landraad. Isernhagen weer von’n 20. April 1947 bet 8. November 1950 (eerste Wahlperiood) Maat von’n Landdag von Neddersassen. He is denn utscheden un för em is Hermann Lücke narückt. In de drüdde Wahlperiood is he wedder in’n Landdag wählt worrn un weer von’n 6. Mai 1955 bet 29. August 1958 Afornten. Siet 9. Mai 1955 hett Isernhagen to de DP/CDU-Frakschoon höört. He is 1958 wedder utscheden un för em is Alfred Richter narückt.